NACRT PRIJEDLOGA PRAVILNIKA O KRITERIJIMA, MJERILIMA I POSTUPKU OTPISA ILI DJELOMIČNOG POTRAŽIVANJA S OSNOVA JAVNIH DAVANJA

(provedba savjetovanja sa zainteresiranom javnošću)

Na temelju članka 3. Općeg poreznog zakona („Narodne novine“ broj 115/16, 106/18, 121/19, 32/20, 42/20 i 114/22), članka 35. Zakona o lokalnoj i područnoj (regionalnoj) samoupravi („Narodne novine“ broj 33/01 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 34. Statuta Grada Vrgorca („Vjesnik“ – službeno glasilo Grada Vrgorca broj 06/09, 2/13, 5/14, 6/18 i 5/21), Gradsko vijeće Grada Vrgorca na \_\_\_\_. sjednici održanoj dana \_\_\_\_. \_\_\_\_\_\_\_\_\_\_ 2024. godine, donosi

**PRAVILNIK**

**o kriterijima, mjerilima i postupku za   
otpis ili djelomični otpis potraživanja s osnova javnih davanja**

**Članak 1.**

Ovom Pravilnikom utvrđuju se kriteriji, mjerila i postupak za otpis ili djelomični otpis potraživanja s osnova javnih davanja čije je utvrđivanje, naplata i nadzor sukladno posebnim propisima u nadležnosti Grada Vrgorca (u daljnjem tekstu: Grad).

Za otpis ili djelomični otpis potraživanja s osnova javnih davanja odnosno gradskih poreza, komunalne naknade i komunalnog doprinosa - primjenjivati će se kriteriji i uvjeti propisani odredbama Općeg poreznog zakona.

Potraživanja s osnova nejavnih davanja uključuju zakup poslovnog prostora, otkup stanova, naknada za koncesije, gradske novčane kazne, potraživanja od prodaje pokretne i nepokretne imovine u vlasništvu Grada, ostale prihode po različitim osnovama - te isti nisu predmet ovog Pravilnika.

**Članak 2.**

Nenaplativo potraživanje u smislu ovog Pravilnika je ono potraživanje za koje se po provedenom postupku i prikupljanjem odgovarajuće službene dokumentacije od strane nadležnih tijela, na nedvojben način može utvrditi da se njime ne može postići naplata, odnosno kojim se ne može postići utvrđivanje, osiguranje ili ostvarenje određenog potraživanja.

Potraživanja se neće otpisati kao nenaplativa, ako postoji porezno jamstvo ili je naplata osigurana založnim pravom ili kakvim drugim sličnim pravom (u daljnjem tekstu: osiguranje duga).

Otpis potraživanja u smislu ovog Pravilnika ne može se provesti za potraživanje koje je u postupku naplate za dužnike koji imaju aktivnu obvezu, za koju je počelo izvršenje naplate barem u jednom dijelu, za koje postoji sporazum o obročnoj otplati dugovanja, kao i za dužnike za koje su na snazi pravomoćne i ovršne isprave za koje nije nastupila porezna zastara.

**Članak 3.**

Postupak otpisa ili djelomičnog otpisa potraživanja (u daljnjem tekstu: otpis potraživanja) pokreće se:

1. na zahtjev dužnika

2. po službenoj dužnosti

**Članak 4.**

Zahtjev dužnika za otpis dospjelog duga podnosi se Jedinstvenom upravnom odjelu Grada Vrgorca (u daljnjem tekstu: Odjel).

Zahtjev dužnika mora biti obrazložen i podnesen u pisanom obliku.

Podnositelj zahtjeva obvezan je uz zahtjev priložiti dokaze na temelju kojih se mogu neosporno utvrditi činjenice o ispunjenju uvjeta za otpis duga.

**Članak 5.**

Otpis potraživanja iz članka 1. ovog Pravilnika obavlja se po sljedećim kriterijima i uvjetima:

* godine dospjelosti,
* nemogućnosti naplate,
* neutemeljenosti evidentiranih potraživanja,
* isplativosti pokretanja postupka,
* drugih posebnih okolnosti koje su od utjecaja na potraživanja.

**Članak 6.**

Otpis potraživanja vršit će se u sljedećim slučajevima:

1. ako postoji pravomoćno rješenje o sklopljenoj predstečajnoj nagodbi, odnosno pravomoćno rješenje o potvrdi predstečajnog sporazuma kojim je utvrđeno da se dug otpisuje, a ne postoji osiguranje duga;
2. ako postoji pravomoćno rješenje o zaključenju stečajnog postupka nad pravnom osobom ili ako je ista informacija razmijenjena između sudskog registra i Grada elektroničkim putem;
3. ako se u stečajnom postupku nad dužnikom pojedincem ispune pretpostavke za oslobađanje od preostalih obveza propisane zakonom kojim se uređuje stečajni postupak;
4. ako postoji pravomoćno rješenje o brisanju iz sudskog registra ili drugog odgovarajućeg registra, a ne postoji osiguranje duga;
5. ako postoji sklopljeni izvansudski sporazum, sudska nagodba na pripremnom ročištu, odnosno po pravomoćnom rješenju suda o oslobađanju od preostalih obveza u postupku stečaja potrošača kojim je utvrđeno da se dug otpisuje;
6. kada se utvrdi da su potraživanja nenaplativa temeljem druge pravomoćne odluke nadležnog suda odnosno drugog nadležnog tijela – na zahtjev dužnika ili po službenoj dužnosti;
7. kada se temeljem izvatka iz matične knjige umrlih utvrdi da je dužnik umro te se utvrdi da nije ostavio pokretnina i nekretnina iz kojih se dug može naplatiti - po službenoj dužnosti;
8. kada se utvrdi da su potraživanja nenaplativa uslijed nastupanja zastare sukladno važećim zakonskim propisima – po službenoj dužnosti;
9. kada se utvrdi da su iznosi potraživanja preniski za pokretanje postupka ovrhe i pokriće sudskih troškova odnosno da bi troškovi naplate potraživanja bili u nerazmjeru s visinom potraživanja - po službenoj dužnosti;
10. kada se u provedenom postupku utvrdi da za potraživanja ne postoji valjani pravni temelj (rješenje o obvezi, ugovori, odluke i slično), a isto je odlučno za nastanak samog potraživanja ili tražbine iz takvog obvezno-pravnog odnosa - na zahtjev dužnika ili po službenoj dužnosti;
11. kad je Grad temeljem pravomoćnog rješenja javnog bilježnika i općinskog suda u ostavinskom postupku utvrđen kao zakonski nasljednik sukladno odredbama o nasljeđivanju imovine bez nasljednika (ošasna imovina) – po službenoj dužnosti;
12. u svim drugim slučajevima sukladno pozitivnim pravnim propisima.

**Članak 7.**

Postupak otpisa potraživanja provodi Odjel tijekom cijele godine, po saznanju činjenica i uvjeta za otpis potraživanja, određenih ovim Pravilnikom i pozitivnim pravnim propisima.

Odjel je dužan za svaki postupak otpisa potraživanja priložiti svu financijsku dokumentaciju iz analitičke evidencije pojedinačno po svakom dužniku s obrazloženjem razloga otpisa.

U postupku otpisa potraživanja uzima se u obzir sljedeća dokumentacija: analitički knjigovodstveni podaci, pravomoćna rješenja i odluke suda ili drugog nadležnog tijela, interni akti Grada, službene bilješke o neutemeljenosti potraživanja kao i o nastupu zastare, evidencije o poduzetim radnjama za naplatu predmetnog potraživanja i pokrenutim postupcima ovrhe kao i druga dokumentacija potrebna za utvrđivanje činjenica bitnih za donošenje prijedloga za otpis.

**Članak 8.**

Odjel pri sastavljanju prijedloga za otpis prvenstveno utvrđuje:

* ispunjenje uvjeta za otpis odnosno razloge otpisa,
* poduzete mjere pri naplati pojedinih vrsta potraživanja (opomena, tužba, ovrha i sl.)
* opravdanost daljnjih troškova s obzirom na visinu potraživanja,
* pravnu utemeljenost otpisa,
* iznos otpisa po dužniku, po vrsti prihoda odnosno obveza.

**Članak 9.**

Na temelju prijedloga Odjela s priloženom dokumentacijom iz članka 7. ovog Pravilnika,

Odluku o otpisu ili djelomičnom otpisu s osnove javnih davanja donosi Gradsko vijeće Grada Vrgorca.

**Članak 10.**

Za provedbu ovog Pravilnika nadležan je Odjel.

Ispravak vrijednosti potraživanja za iznos otpisa provodi se direktno umanjenjem knjigovodstvenih vrijednosti potraživanja i vlastitih izvora sukladno važećem Pravilniku o proračunskom računovodstvu i računskom planu.

**Članak 11.**

Odjel je dužan kontinuirano pratiti stanje i poduzimati mjere naplate potraživanja, te godišnje sastavljati izvješća o poduzetim mjerama za naplatu potraživanja. Izvješće mora sadržavati iznos dospjelog a nenaplaćenog potraživanja, dospjelost potraživanja u danima, broj opomena, broj postupaka prisilne naplate, naplatu instrumenata osiguranja plaćanja te ostale podatke sukladno zahtjevu Gradonačelnika.

Odjel je obvezan voditi i Evidenciju sporno naplativih javnih dugovanja. Sporno naplativim dugovanjem smatra se:

1. dug koji se ne može naplatiti čak ni u postupku ovrhe, a još nije nastupila zastara prava na naplatu;
2. ako porezni obveznik-fizička osoba koja se preselila na nepoznato mjesto ili joj je oduzeta poslovna sposobnost - nije ostavila ili nema imovinu iz koje se porezni dug može naplatiti a još nije nastupila zastara prava na naplatu;
3. ako dug nije plaćen u roku od 5 godina nakon isteka kalendarske godine u kojoj je obveza javnog dugovanja utvrđena;
4. ako je dužnik pokrenuo postupak predstečajne nagodbe, odnosno predstečajni postupak;
5. ako je nad dužnikom pokrenut stečajni postupak, odnosno stečaj potrošača;
6. od dana smrti obveznika javnog dugovanja do pravomoćnosti rješenja o nasljeđivanju.

Evidentiranje sporno naplativog duga u skladu sa stavkom 2. ovog članka ne utječe na zakonske postupke vezane uz obveze po javnom dugovanju.

# Članak 12.

Na dan stupanja na snagu ovog Pravilnika prestaje važiti Odluka o otpisu dugova fizičkim osobama („Vjesnik“ službeno glasilo Grada Vrgorca broj 26/18).

**Članak 13.**

Ovaj Pravilnik stupa na snagu osmog dana od dana objave u „Vjesniku“ - službenom glasilu Grada Vrgorca.

KLASA:  **PREDSJEDNIK**   
URBROJ: **GRADSKOG VIJEĆA**

Vrgorac, \_\_\_\_\_\_\_\_\_\_\_\_\_\_\_\_\_\_ 2024. god. **Ljubomir Erceg**